b'\n_START_ARTICLE_\nFranko Luin\n_START_SECTION_\nDelo\n_START_PARAGRAPH_\nUkvarjal se je z esperantom, v njem je pisal poezijo in vanj prevajal slovenske in \xc5\xa1vedske pesnike, med drugimi tudi Tomasa Transtr\xc3\xb6merja. V mednarodnem sodelovanju z zalo\xc5\xbeniki je na spletu uredil virtualno knjigarno z manj\xc5\xa1o zbirko knjig v esperantu. Izdelal je tudi prve spletne strani za esperantiste po svetu._NEWLINE_V devetdesetih letih 20. stoletja je na splet postavil internetno zbirko Kiosken, kjer je bilo na voljo 15.000 razli\xc4\x8dnih svetovnih \xc4\x8dasopisov. V okviru zalo\xc5\xbeni\xc5\xa1kega podjetja Omnibus je oblikoval elektronsko po\xc5\xa1tno listo Lipov list za stike med Slovenci na \xc5\xa0vedskem in \xc5\xa0vede, ki jih zanima slovenski jezik. Zavedal se je, da je Slovencem po svetu ote\xc5\xbeen dostop do slovenskih knjig, zato je konec leta 2000 izdelal BESeDO, brezpla\xc4\x8dno virtualno knjigarno z elektronskimi knjigami v sloven\xc5\xa1\xc4\x8dini, \xc5\xa1ved\xc5\xa1\xc4\x8dini in esperantu. Prve knjige so bile iz njegove doma\xc4\x8de knji\xc5\xbenice in iz zbirke Mirana Hladnika, knjige so mu po\xc5\xa1iljali tudi avtorji sami. BESeDA je obsegala 297 knjig slovenskih avtorjev. Za vse objavljene knjige je pridobil ISBN \xc5\xa0vedske kraljeve knji\xc5\xbenice. Spleti\xc5\xa1\xc4\x8de BESeDA je po njegovi smrti usahnilo, del Luinove elektronske knji\xc5\xbenice je dostopen na spleti\xc5\xa1\xc4\x8du Dru\xc5\xa1tva paraplegikov Istre in Krasa. _NEWLINE_Najbolj poznan je po svojih tipografijah. Oblikoval jih je ve\xc4\x8d kot 50. Te so: Ad Hoc, Baskerville Classico, Birka, Bodoni Classico, Carniola, Caslon Classico, Cirkus, Devin, Dialog, Edinost, Esperanto, Fortuna, Garamond Classico, Goudy Modern 94, Goudy Village, Griffo Classico, Humana, Inko, Isolde, Jenson Classico, Jesper, Jonatan, Kalix, Kasper, Kis Classico, Luma, Manuskript, Marco Polo, Maskot, Memento, Miramar, Norma, Nyfors, Odense, Odense Neon, Omnibus, Pax, Pax #2, Persona, Ragnar, Res Publica, Rustika, Saga, Semper, Stockholm Runt, Transport, Valdemar, Vega antikva in Zip 2000.'